Man vas ná 3-jarige se doodCourtney Pieters Die polisie het ŉ man in hegtenis geneem ná die vermiste Courtney Pieters (3) se liggaam Saterdag gevind is. Kapt. FC van Wyk, woordvoerder van die polisie, het gesê die 40-jarige man is Sondagaand in Salberau, Elsiesrivier, in hegtenis geneem. Volgens Van Wyk sal die man binnekort in die Goodwood-landdroshof verskyn op aanklag van moord. Courtney se liggaam is in die omgewing van Bofors-sirkel in die Epping-nywerheidsgebied gevind. Sy is op 4 Mei as vermis aangemeld nadat sy die laaste keer gesien is toe sy glo buite gespeel het. Juanita Pieters, Courtney se ma, het haar vroeër tot sosiale media gewend in ŉ poging om haar dogtertjie weer veilig tuis te kry. Volgens verskeie bronne het Pieters talle boodskappe van ŉ vreemde nommer ontvang wat geld vra in ruil vir inligting oor haar dogter. “Misdade teen vroue en kinders is ’n topprioriteit vir die polisie in die Wes-Kaap en ons sal alles in ons vermoë doen om oortreders aan te keer,” het Van Wyk gesê. Enigiemand met enige inligting oor die voorval word versoek om die ondersoekbeampte, speurkaptein Taylor, te kontak by 082 522 1090.